CELEX: 32014D0291
Language: el
Date: 2014-05-16 00:00:00
Title: 2014/291/EE: Εκτελεστική απόφαση της Επιτροπής, της 16ης Μαΐου 2014 , για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό C(2014) 3103]

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/88
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 16ης Μαΐου 2014
   για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   
      
         [κοινοποιηθείσα υπό τον αριθμό C(2014) 3103]
      
   
   (Το κείμενο στην ολλανδική γλώσσα είναι το μόνο αυθεντικό)
   
      (2014/291/EE)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III σημείο 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που προτίθεται να επιτρέψει κράτος μέλος ανά εκτάριο ετησίως διαφέρει από την καθοριζόμενη στο παράρτημα III σημείο 2 δεύτερο εδάφιο πρώτη περίοδος και στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπο ώστε να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως είναι στην προκειμένη περίπτωση οι παρατεταμένες καλλιεργητικές περίοδοι και οι καλλιέργειες με υψηλή πρόσληψη αζώτου.
            
         
               (2)
            
            
               Στις 8 Δεκεμβρίου 2005, η Επιτροπή εξέδωσε την απόφαση 2005/880/ΕΚ (2), με την οποία επιτρέπεται, υπό ορισμένες συνθήκες, η χρήση ζωικής κοπριάς σε ποσότητα έως 250 χιλιογράμμων αζώτου ανά εκτάριο ανά έτος, σε εκμεταλλεύσεις των οποίων τουλάχιστον το 70 % της έκτασης είναι λειμώνες.
            
         
               (3)
            
            
               Στις 5 Φεβρουαρίου 2010, η Επιτροπή εξέδωσε την απόφαση 2010/65/ΕΕ (3), για την τροποποίηση της απόφασης 2005/880/ΕΚ και την παράταση της παρέκκλισης έως τις 31 Δεκεμβρίου 2013.
            
         
               (4)
            
            
               Η παρέκκλιση που χορηγήθηκε αφορούσε 21 752 εκμεταλλεύσεις το 2012, που αντιστοιχούν στο 46 % της συνολικής καθαρής γεωργικής γης.
            
         
               (5)
            
            
               Στις 22 Ιανουαρίου 2014, οι Κάτω Χώρες υπέβαλαν στην Επιτροπή αίτηση ανανέωσης της παρέκκλισης βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
            
         
               (6)
            
            
               Οι Κάτω Χώρες εφαρμόζουν πρόγραμμα δράσης στο σύνολο της επικράτειάς τους σύμφωνα με το άρθρο 5 παράγραφος 3 της οδηγίας 91/676/ΕΟΚ.
            
         
               (7)
            
            
               Η ολλανδική νομοθεσία για την εφαρμογή της οδηγίας 91/676/ΕΟΚ περιλαμβάνει πρότυπα εφαρμογής για το άζωτο και τις φωσφορικές ενώσεις.
            
         
               (8)
            
            
               Τα στοιχεία που υποβλήθηκαν από τις Κάτω Χώρες για την περίοδο 2008-2011 δείχνουν αύξηση του αριθμού των χοίρων κατά 7 % και του αριθμού των πουλερικών κατά 8 % σε σύγκριση με την περίοδο 2004-2007. Ο αριθμός των βοοειδών, των προβατοειδών και των αιγοειδών παρέμεινε σταθερός. Οι αρμόδιες αρχές των Κάτω Χωρών έχουν θέσει περιορισμούς στον αριθμό των χοίρων και των πουλερικών σε συνδυασμό με τη δέσμευση ότι η παραγωγή κοπριάς τόσο ως προς το άζωτο όσο και ως προς τον φώσφορο δεν θα υπερβεί τα επίπεδα του 2002. Επιπλέον, από τον Ιανουάριο του 2015, οι αρμόδιες αρχές των Κάτω Χωρών θα εξασφαλίζουν την επεξεργασία ενός επαρκούς μέρους της πλεονάζουσας κόπρου από τον γαλακτοκομικό τομέα. Τα μέτρα αυτά είναι αναγκαία για να εξασφαλιστεί ότι η εφαρμογή της τρέχουσας παρέκκλισης δεν θα οδηγήσει σε περαιτέρω κλιμάκωση.
            
         
               (9)
            
            
               Η χρήση αζώτου από ζωική κοπριά κατά την περίοδο 2008-2011 ανερχόταν σε 344 χιλιάδες τόνους, με ελαφρά μείωση σε σύγκριση με την περίοδο 2004-2007. Η χρήση χημικών αζωτούχων λιπασμάτων μειώθηκε κατά 18 % την περίοδο 2008-2011, σε σύγκριση με την περίοδο 2004-2007. Κατά την περίοδο 2008-2011 το πλεόνασμα φωσφόρου ανερχόταν σε 16 χιλιάδες τόνους, με μείωση κατά 51 % σε σύγκριση με την περίοδο 2004-2007.
            
         
               (10)
            
            
               Το κλίμα στις Κάτω Χώρες, που χαρακτηρίζεται από ομαλές βροχοπτώσεις καθ' όλη τη διάρκεια του έτους και σχετικά περιορισμένες διακυμάνσεις των θερμοκρασιών ετησίως, ευνοεί αυξητικές περιόδους χόρτου μεγάλης διάρκειας, οι οποίες κυμαίνονται σε 250 ημέρες ανά έτος.
            
         
               (11)
            
            
               Οι πληροφορίες που υποβλήθηκαν από τις ολλανδικές αρχές στο πλαίσιο της παρέκκλισης που χορηγήθηκε με την απόφαση 2010/65/ΕΕ αναφέρουν ότι η παρέκκλιση δεν οδήγησε σε επιδείνωση της ποιότητας των υδάτων. Η έκθεση της Επιτροπής προς το Συμβούλιο και το Ευρωπαϊκό Κοινοβούλιο για την εφαρμογή της οδηγίας 91/676/ΕΟΚ για την προστασία των υδάτων από τη νιτρορρύπανση γεωργικής προέλευσης, η οποία βασίζεται στις εκθέσεις που υπέβαλαν τα κράτη μέλη για την περίοδο 2008-2011, δείχνει ότι στις Κάτω Χώρες, περίπου στο 88 % των σταθμών παρακολούθησης των υπόγειων υδάτων, οι μέσες συγκεντρώσεις νιτρικών αλάτων είναι χαμηλότερες από 50 mg/l, ενώ στο 79 % των σταθμών παρακολούθησης οι μέσες συγκεντρώσεις νιτρικών αλάτων είναι χαμηλότερες από 25 mg/l. Τα στοιχεία από την παρακολούθηση δείχνουν πτωτική τάση όσον αφορά τη συγκέντρωση νιτρικών αλάτων σε σύγκριση με την προηγούμενη περίοδο αναφοράς (2004-2007). Για τα επιφανειακά ύδατα, το 98 % των σταθμών παρακολούθησης παρουσιάζουν μέσες συγκεντρώσεις νιτρικών αλάτων χαμηλότερες από 50 mg/l, ενώ το 92 % των σταθμών παρακολούθησης παρουσιάζουν μέσες συγκεντρώσεις νιτρικών αλάτων χαμηλότερες από 25 mg/l. Η πλειονότητα των σταθμών παρακολούθησης για τα επιφανειακά ύδατα παρουσιάζει σταθερή ή πτωτική τάση όσον αφορά τις συγκεντρώσεις νιτρικών αλάτων. Το ετήσιο πλεόνασμα αζώτου και φωσφόρου στο έδαφος έχει μειωθεί, κυρίως μέσω της μείωσης της κοπριάς και της χρήσης ανόργανων λιπασμάτων, λόγω της συνεχούς μείωσης των προδιαγραφών χρήσης αζώτου και φωσφόρου στα ολλανδικά προγράμματα δράσης. Για την περίοδο αναφοράς 2008-2011, όλα τα γλυκά και τα μεταβατικά ύδατα χαρακτηρίστηκαν ως ευτροφικά ή υπερτροφικά.
            
         
               (12)
            
            
               Η Επιτροπή θεωρεί ότι οι προϋποθέσεις για τη χορήγηση παρέκκλισης πρέπει να αλλάξουν με βάση την εξέταση της αίτησης που υποβλήθηκε στις 22 Ιανουαρίου 2014 από τις Κάτω Χώρες και την εξέταση του προγράμματος δράσης, τις πληροφορίες σχετικά με την ποιότητα των υδάτων και την πείρα που αποκτήθηκε από την παρέκκλιση η οποία χορηγήθηκε με την απόφαση 2010/65/ΕΕ και από τις ισχύουσες παρεκκλίσεις σε άλλα κράτη μέλη. Κατά συνέπεια, η Επιτροπή θεωρεί ότι μπορεί να επιτρέπεται ποσότητα ζωικής κοπριάς που να αντιστοιχεί σε 230 kg αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνας σε νότια και κεντρικά αμμώδη εδάφη και σε εδάφη ασβεστικού πηλού (loess), όπως ορίζονται στο πρόγραμμα δράσης, ενώ 250 kg αζώτου ανά εκτάριο και ανά έτος μπορεί να επιτρέπεται μόνο σε εκμεταλλεύσεις των οποίων τουλάχιστον 80 % της έκτασης είναι λειμώνας σε άλλου είδους εδάφη. Η Επιτροπή θεωρεί ότι αυτό δεν θα θέσει σε κίνδυνο την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένες αυστηρές προϋποθέσεις.
            
         
               (13)
            
            
               Οι προϋποθέσεις αυτές περιλαμβάνουν την κατάρτιση προγραμμάτων λίπανσης σε επίπεδο εκμετάλλευσης, την καταχώριση των πρακτικών λίπανσης σε λογαριασμούς λιπασμάτων, την περιοδική ανάλυση των εδαφών, τη φυτική κάλυψη κατά τη χειμερινή περίοδο μετά τον αραβόσιτο, ειδικές διατάξεις για το όργωμα των λειμώνων, τη μη προσθήκη κοπριάς πριν από το όργωμα των λειμώνων και την προσαρμογή της λίπανσης ώστε να λαμβάνεται υπόψη η συμβολή των ψυχανθών, η μη χρήση φωσφόρου από χημικά λιπάσματα και η πραγματοποίηση ενισχυμένων ελέγχων. Οι εν λόγω διατάξεις έχουν ως στόχο να εξασφαλιστούν η λίπανση που βασίζεται στις ανάγκες των καλλιεργειών και η μείωση και πρόληψη διαφυγής αζώτου και φωσφόρου στο νερό.
            
         
               (14)
            
            
               Οι πληροφορίες που υπέβαλαν οι Κάτω Χώρες δείχνουν ότι η ποσότητα των 230 kg αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνας σε νότια και κεντρικά αμμώδη εδάφη και σε εδάφη ασβεστικού πηλού, όπως ορίζονται στο πρόγραμμα δράσης, και η ποσότητα των 250 kg αζώτου ανά εκτάριο και ανά έτος σε εκμεταλλεύσεις των οποίων τουλάχιστον 80 % της έκτασης είναι λειμώνας σε άλλου είδους εδάφη, είναι αιτιολογημένες με βάση αντικειμενικά κριτήρια, όπως η υψηλή βροχόπτωση, οι παρατεταμένες καλλιεργητικές περίοδοι και οι υψηλής απόδοσης χορτοκαλλιέργειες με μεγάλες ανάγκες αζώτου.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ.
            
         
               (16)
            
            
               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (4) προβλέπει μια ολοκληρωμένη, διασυνοριακή προσέγγιση της προστασίας των υδάτων, οργανωμένη γύρω από περιοχές λεκανών απορροής ποταμών (ΠΛΑΠ), με σκοπό την επίτευξη καλής κατάστασης των συστημάτων υδάτων της Ευρώπης το αργότερο μέχρι το 2015. Η μείωση των θρεπτικών ουσιών αποτελεί αναπόσπαστο μέρος αυτού του στόχου. Η παρέκκλιση βάσει της παρούσας απόφασης χορηγείται με την επιφύλαξη των διατάξεων της οδηγίας 2000/60/ΕΚ και δεν αποκλείει ότι, ενδεχομένως, θα χρειαστούν πρόσθετα μέτρα για να εκπληρωθούν οι υποχρεώσεις που προκύπτουν από αυτήν.
            
         
               (17)
            
            
               Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (5) καθορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ευρωπαϊκή Κοινότητα, για τους σκοπούς των περιβαλλοντικών πολιτικών της Κοινότητας και των πολιτικών ή δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας παρέκκλισης θα πρέπει να συνάδουν με τις διατάξεις που καθορίζονται στην παρούσα οδηγία. Με σκοπό να μειωθεί ο διοικητικός φόρτος και να αυξηθεί η συνοχή των στοιχείων, οι Κάτω Χώρες, κατά τη συλλογή των αναγκαίων δεδομένων στα πλαίσια της παρούσας παρέκκλισης, θα πρέπει, όπου ενδείκνυται, να χρησιμοποιούν τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου που θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών του Συμβουλίου (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 (6),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, υπό τους όρους της παρούσας απόφασης, η παρέκκλιση που ζήτησαν οι Κάτω Χώρες με την επιστολή της 22ας Ιανουαρίου 2014, για να επιτραπεί η χρήση υψηλότερης ποσότητας ζωικής κοπριάς από την προβλεπόμενη στο παράρτημα III σημείο 2 στοιχείο α) της οδηγίας 91/676/ΕΟΚ.
   Άρθρο 2
   Ορισμοί
   Για τους σκοπούς της παρούσας απόφασης νοούνται ως:
   1)   «εκμετάλλευση λειμώνων»: κάθε εκμετάλλευση στην οποία τουλάχιστον 80 % από τις διαθέσιμες εκτάσεις που διατίθενται για την προσθήκη κοπριάς είναι λειμώνες·
   2)   «ζώα βοσκής»: βοοειδή (εξαιρουμένων των μόσχων), αιγοπρόβατα, άλογα, γαϊδούρια, ελάφια και βουβάλια·
   3)   «έδαφος της εκμετάλλευσης»: η έκταση που τελεί υπό καθεστώς ιδιοκτησίας, ενοικίασης ή διαχείρισης εκ μέρους του γεωργοκτηνοτρόφου βάσει γραπτού χωριστού συμβολαίου, για την οποία ο γεωργοκτηνοτρόφος φέρει την άμεση διαχειριστική ευθύνη·
   4)   «χορτονομή»: μόνιμοι λειμώνες ή προσωρινοί λειμώνες που διατηρούνται για χρονικό διάστημα που δεν υπερβαίνει τα πέντε έτη.
   Άρθρο 3
   Πεδίο εφαρμογής
   Η παρούσα απόφαση εφαρμόζεται μεμονωμένα σε εκμεταλλεύσεις λειμώνων υπό τους όρους των άρθρων 4, 5 και 6.
   Άρθρο 4
   Ετήσια αίτηση και ανάληψη δέσμευσης
   1.   Οι γεωργοκτηνοτρόφοι που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν ετησίως αίτηση στις αρμόδιες αρχές.
   2.   Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρούν τους όρους των άρθρων 5 και 6.
   Άρθρο 5
   Διασπορά κοπριάς και άλλων λιπασμάτων
   1.   Η ποσότητα της ζωικής κοπριάς που προστίθεται στο έδαφος κάθε χρόνο στις εκμεταλλεύσεις λειμώνων, καθώς και από τα ίδια τα ζώα, δεν υπερβαίνει την ποσότητα κοπριάς που περιέχει 230 χιλιόγραμμα αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνας σε νότια και κεντρικά αμμώδη εδάφη και σε εδάφη ασβεστικού πηλού (loess), όπως ορίζονται στο πρόγραμμα δράσης, και 250 χιλιόγραμμα αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνας σε άλλα εδάφη, υπό τις προϋποθέσεις που ορίζονται στις παραγράφους 2 έως 9.
   2.   Οι συνολικές εισροές αζώτου και φωσφορικών ενώσεων ανταποκρίνονται στη ζήτηση θρεπτικών ουσιών από την εκάστοτε καλλιέργεια και στην προσφορά από το έδαφος. Οι συνολικές εισροές αζώτου και φωσφορικών ενώσεων δεν πρέπει να υπερβαίνουν τα πρότυπα μέγιστης διασποράς που προβλέπεται στο πρόγραμμα δράσης.
   3.   Η χρήση φωσφορούχων ενώσεων από χημικά λιπάσματα δεν επιτρέπεται στις εκμεταλλεύσεις που επωφελούνται από παρέκκλιση δυνάμει της παρούσας απόφασης.
   4.   Για κάθε εκμετάλλευση καταρτίζεται σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς, καθώς και αζωτούχων και φωσφορικών λιπασμάτων. Το σχέδιο αυτό είναι διαθέσιμο στην εκμετάλλευση για κάθε ημερολογιακό έτος το αργότερο έως τον Ιούνιο για το πρώτο έτος και έως τον Φεβρουάριο για τα επόμενα έτη.
   5.   Το σχέδιο λίπανσης περιλαμβάνει τα ακόλουθα:
   
               α)
            
            
               τον αριθμό των ζώων, την περιγραφή του συστήματος στέγασης και αποθήκευσης, συμπεριλαμβανομένου του διαθέσιμου αποθηκευτικού όγκου για την κοπριά·
            
         
               β)
            
            
               τον υπολογισμό του αζώτου από την κοπριά (μείον τις απώλειες κατά τη στέγαση και την αποθήκευση) και του φωσφόρου που παράγεται στην εκμετάλλευση·
            
         
               γ)
            
            
               το σχέδιο αμειψισποράς, το οποίο πρέπει να προσδιορίζει την καλλιεργούμενη επιφάνεια κάθε αγροτεμαχίου με χορτονομή και άλλες καλλιέργειες, καθώς και σκαρίφημα χάρτη στο οποίο εμφαίνεται η θέση των επιμέρους αγροτεμαχίων·
            
         
               δ)
            
            
               τις προβλεπόμενες ανάγκες των καλλιεργειών σε άζωτο και φωσφόρο·
            
         
               ε)
            
            
               το ποσό και το είδος της κοπριάς που παραδίδεται σε συμβαλλομένους και δεν χρησιμοποιείται στο έδαφος του αγροκτήματος·
            
         
               στ)
            
            
               την ποσότητα εισαγόμενης κόπρου που χρησιμοποιείται στο έδαφος του αγροκτήματος·
            
         
               ζ)
            
            
               τον υπολογισμό της συμβολής από την ανοργανοποίηση (αποδόμηση) της οργανικής ύλης, τις καλλιέργειες ψυχανθών και τις ατμοσφαιρικές εναποθέσεις καθώς και των ποσοτήτων του αζώτου που είναι ήδη διαθέσιμες στο έδαφος όταν αρχίζει να χρησιμοποιείται από τις καλλιέργειες σε σημαντικό βαθμό·
            
         
               η)
            
            
               την προσθήκη αζώτου και φωσφόρου από κοπριά σε έκαστο πεδίο (αγροτεμάχια ομοιογενή ως προς τις καλλιέργειες και τον εδαφικό τύπο)·
            
         
               θ)
            
            
               την προσθήκη αζώτου με χημικά και άλλα λιπάσματα σε κάθε αγροτεμάχιο·
            
         
               ι)
            
            
               υπολογισμούς για την αξιολόγηση της συμμόρφωσης με τα επίπεδα προσθήκης αζώτου και φωσφόρου.
            
         Για να διασφαλιστεί η συνέπεια των σχεδίων λίπανσης προς τις πραγματικές γεωργικές πρακτικές, τα σχέδια αναθεωρούνται, το αργότερο, επτά ημέρες μετά από κάθε μεταβολή της γεωργικής πρακτικής.
   6.   Τηρούνται λογαριασμοί λιπασμάτων για κάθε αγρόκτημα. Οι λογαριασμοί υποβάλλονται στην αρμόδια αρχή για κάθε ημερολογιακό έτος.
   7.   Ο λογαριασμός λίπανσης περιλαμβάνει τα ακόλουθα:
   
               α)
            
            
               τις καλλιεργούμενες εκτάσεις·
            
         
               β)
            
            
               τον αριθμό και τα είδη του ζωικού κεφαλαίου·
            
         
               γ)
            
            
               την παραγωγή κοπριάς ανά ζώο·
            
         
               δ)
            
            
               την ποσότητα των λιπασμάτων που εισάγει η εκμετάλλευση·
            
         
               ε)
            
            
               την ποσότητα της κοπριάς που εξέρχεται από την εκμετάλλευση και τον παραλήπτη της.
            
         8.   Για κάθε εκμετάλλευση λειμώνων που επωφελείται από επιμέρους παρέκκλιση, ο αγρότης αποδέχεται ότι η προσθήκη λιπασμάτων και οι αντίστοιχοι λογαριασμοί μπορεί να ελεγχθούν.
   9.   Πραγματοποιούνται περιοδικές αναλύσεις της περιεκτικότητας του εδάφους σε άζωτο και φώσφορο για κάθε εκμετάλλευση στην οποία έχει χορηγηθεί επιμέρους παρέκκλιση, τουλάχιστον ανά τετραετία, για κάθε ομοιογενή περιοχή της εκμετάλλευσης, όσον αφορά την αμειψισπορά και τα χαρακτηριστικά του εδάφους.
   Η ανάλυση του αζώτου όσον αφορά το ανόργανο άζωτο και οι παράμετροι που χρησιμοποιούνται για την αξιολόγηση της προσθήκης αζώτου λόγω ανοργανοποίησης του οργανικού υλικού, εκτελούνται μετά το όργωμα των λειμώνων για κάθε ομοιογενή περιοχή της εκμετάλλευσης.
   Όσον αφορά τις αναλύσεις που αναφέρονται στο πρώτο και το δεύτερο εδάφιο, απαιτείται να εκτελείται, τουλάχιστον, μία ανάλυση ανά πέντε εκτάρια των χρησιμοποιούμενων εκτάσεων.
   10.   Δεν διασπείρεται κοπριά το φθινόπωρο, πριν από την καλλιέργεια χόρτου.
   Άρθρο 6
   Κάλυψη του εδάφους
   1.   Οι αγρότες που επωφελούνται από παρέκκλιση δυνάμει της παρούσας απόφασης καλλιεργούν με χόρτο το 80 % ή περισσότερο της καλλιεργήσιμης έκτασης που διατίθεται για τη διασπορά κοπριάς στις εκμεταλλεύσεις τους.
   2.   Οι αγρότες που επωφελούνται από παρέκκλιση δυνάμει της παρούσας απόφασης επιτρέπεται, επιπλέον, να εφαρμόζουν τα ακόλουθα μέτρα:
   
               α)
            
            
               σε αμμώδη εδάφη και σε εδάφη ασβεστικού πηλού, καλλιεργείται χόρτο ή άλλες καλλιέργειες που εξασφαλίζουν την κάλυψη του εδάφους κατά τη χειμερινή περίοδο μετά τον αραβόσιτο, ώστε να μειώνεται ουσιαστικά το δυναμικό έκπλυσης·
            
         
               β)
            
            
               οι εμβόλιμες (ενδιάμεσες) καλλιέργειες δεν υφίστανται όργωμα πριν από την 1η Φεβρουαρίου ώστε να εξασφαλίζεται μόνιμη φυτική κάλυψη των καλλιεργήσιμων εδαφών για την ανάκτηση των φθινοπωρινών απωλειών νιτρικών ουσιών από το υπέδαφος και για να περιοριστούν οι χειμερινές απώλειες·
            
         
               γ)
            
            
               το όργωμα αμμωδών εδαφών και εδαφών ασβεστικού πηλού που καλύπτονται με χόρτο πραγματοποιείται την άνοιξη·
            
         
               δ)
            
            
               μετά το όργωμα εκτάσεων κάθε εδαφικού τύπου που καλύπτονταν με χόρτο ακολουθεί αμέσως καλλιέργεια υψηλών απαιτήσεων ως προς το άζωτο και η λίπανση βασίζεται στην ανάλυση του εδάφους για το ανόργανο άζωτο και άλλες παραμέτρους που επιτρέπουν να υπολογιστεί η ελευθέρωση αζώτου λόγω της αποδόμησης της οργανικής ύλης στο έδαφος· και
            
         
               ε)
            
            
               εάν στις εναλλασσόμενες καλλιέργειες συμπεριλαμβάνονται ψυχανθή ή άλλα φυτά που επιτρέπουν τη δέσμευση του ατμοσφαιρικού αζώτου, η προσθήκη λιπασμάτων μειώνεται αναλόγως.
            
         3.   Κατά παρέκκλιση των διατάξεων του στοιχείου γ), επιτρέπεται το όργωμα των εκτάσεων που καλύπτονται με χόρτο το φθινόπωρο όταν πρόκειται για τη φύτευση βολβών λουλουδιών.
   Άρθρο 7
   Μέτρα για την προστασία της κοπριάς
   Οι εθνικές αρχές των Κάτω Χωρών εξασφαλίζουν ότι η παραγωγή κοπριάς σε εθνικό επίπεδο, τόσο ως προς το άζωτο όσο και ως προς τον φώσφορο, δεν υπερβαίνει τα επίπεδα του 2002. Αυτό συνεπάγεται ότι τα δικαιώματα παραγωγής για τους χοίρους και τα πουλερικά διατηρούνται για τη διάρκεια της παρέκκλισης που χορηγείται με την παρούσα απόφαση.
   Επιπλέον, οι αρμόδιες αρχές των Κάτω Χωρών εξασφαλίζουν ότι, από τον Ιανουάριο του 2015, επαρκές μέρος της πλεονάζουσας κοπριάς από τον γαλακτοκομικό τομέα υποβάλλεται σε επεξεργασία.
   Άρθρο 8
   Παρακολούθηση
   1.   Οι αρμόδιες αρχές σχεδιάζουν και ενημερώνουν κάθε χρόνο χάρτες στους οποίους αναφέρονται το ποσοστό των εκμεταλλεύσεων λειμώνων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από επιμέρους παρεκκλίσεις σε έκαστη διοικητική κοινότητα.
   2.   Για την παρακολούθηση των τοποθεσιών στις οποίες έχει χορηγηθεί παρέκκλιση συγκροτείται και συντηρείται ειδικό δίκτυο παρακολούθησης με δειγματοληψία των εδαφικών υδάτων, των ρυακιών και των υπόγειων υδάτων μικρού βάθους.
   3.   Το δίκτυο παρακολούθησης, το οποίο πρέπει να αφορά τουλάχιστον 300 εκμεταλλεύσεις στις οποίες έχουν χορηγηθεί επιμέρους παρεκκλίσεις, είναι αντιπροσωπευτικό κάθε κατηγορίας εδάφους (αργιλώδη, τυρφώδη, αμμώδη και αμμώδη εδάφη ασβεστικού πηλού), των πρακτικών λίπανσης και της αμειψισποράς. Η σύνθεση του δικτύου παρακολούθησης δεν τροποποιείται κατά τη διάρκεια εφαρμογής της παρούσας απόφασης.
   4.   Η επισκόπηση και η συνεχής ανάλυση των θρεπτικών στοιχείων εξασφαλίζει δεδομένα για την τοπική χρήση γης, τις αμειψισπορές και τις γεωργικές πρακτικές στις εκμεταλλεύσεις στις οποίες έχει χορηγηθεί επιμέρους παρέκκλιση. Τα στοιχεία αυτά μπορούν να χρησιμοποιηθούν για τον βάσει μοντέλων υπολογισμό της κλίμακας της απόπλυσης νιτρικών ενώσεων και των απωλειών φωσφόρου από τους αγρούς όπου διασπείρονται έως 230 με 250 χιλιόγραμμα αζώτου από ζωική κοπριά ανά εκτάριο ετησίως.
   5.   Τα υπόγεια ύδατα μικρού βάθους, το εδαφικό ύδωρ, τα ύδατα αποστράγγισης και τα υδάτινα ρεύματα σε εκμεταλλεύσεις που μετέχουν στο δίκτυο παρακολούθησης παρέχουν στοιχεία σχετικά με τη συγκέντρωση νιτρικών ουσιών και φωσφόρου στο νερό που εξέρχεται από το ριζικό σύστημα και καταλήγει στο σύστημα των υπόγειων και επιφανειακών υδάτων.
   6.   Με την ενισχυμένη παρακολούθηση των υδάτων θα αντιμετωπιστεί το θέμα των γεωργικών λεκανών απορροής στα αμμώδη εδάφη.
   Άρθρο 9
   Έλεγχοι
   1.   Η αρμόδια εθνική αρχή εκτελεί διοικητικούς ελέγχους σε όλες τις εκμεταλλεύσεις στις οποίες έχει χορηγηθεί επιμέρους παρέκκλιση ώστε να αξιολογείται η συμμόρφωση με τη μέγιστη ποσότητα των 230 ή 250 χιλιογράμμων αζώτου από ζωική κοπριά ανά εκτάριο ετησίως, σε εκμεταλλεύσεις των οποίων τουλάχιστον το 80 % της έκτασης είναι λειμώνες, με τα πρότυπα για τη συνολική προσθήκη αζώτου και φωσφορικών ενώσεων καθώς και με τις αντίστοιχες προϋποθέσεις για τη χρήση γης. Σε περίπτωση που διαπιστωθεί, κατά τον έλεγχο που πραγματοποιούν οι εθνικές αρχές, ότι δεν πληρούνται οι προϋποθέσεις των άρθρων 5 και 6, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριπτέα.
   2.   Καταρτίζεται πρόγραμμα επιθεωρήσεων βάσει των κινδύνων και με την κατάλληλη συχνότητα, λαμβάνοντας υπόψη τα αποτελέσματα των ελέγχων των προηγούμενων ετών και τα αποτελέσματα γενικών τυχαίων ελέγχων της νομοθεσίας για την εφαρμογή της οδηγίας 91/676/ΕΟΚ, καθώς και κάθε πληροφορία για τυχόν μη συμμόρφωση.
   Οι διοικητικές επιθεωρήσεις καλύπτουν τουλάχιστον 5 % των εκμεταλλεύσεων στις οποίες έχει χορηγηθεί επιμέρους παρέκκλιση για τη χρήση γης, τον αριθμό των εκτρεφόμενων ζώων και την παραγωγή κοπριάς.
   Επιτόπιες επιθεωρήσεις πραγματοποιούνται τουλάχιστον στο 7 % των εκμεταλλεύσεων που επωφελούνται από επιμέρους παρέκκλιση δυνάμει της παρούσας απόφασης, όσον αφορά τους όρους που προβλέπονται στα άρθρα 5 και 6 της παρούσας απόφασης.
   3.   Παρέχονται στις αρμόδιες αρχές οι αρμοδιότητες και τα μέσα που είναι αναγκαία για την επαλήθευση της συμμόρφωσης με την παρέκκλιση που εγκρίνεται δυνάμει της παρούσας απόφασης.
   Άρθρο 10
   Υποβολή εκθέσεων
   1.   Οι αρμόδιες αρχές υποβάλλουν στην Επιτροπή, μέχρι τον Μάρτιο κάθε έτους, έκθεση με πληροφορίες για τα ακόλουθα:
   
               α)
            
            
               τα στοιχεία σχετικά με τη λίπανση σε όλες τις εκμεταλλεύσεις που επωφελούνται από επιμέρους παρέκκλιση, συμπεριλαμβανομένων των πληροφοριών για τις αποδόσεις και τα είδη εδάφους·
            
         
               β)
            
            
               τις τάσεις ως προς τον αριθμό των εκτρεφόμενων ζώων για κάθε κατηγορία ζωικού κεφαλαίου στις Κάτω Χώρες και στις εκμεταλλεύσεις στις οποίες έχει χορηγηθεί παρέκκλιση·
            
         
               γ)
            
            
               τις τάσεις της εθνικής παραγωγής κόπρου όσον αφορά τη συγκέντρωση αζώτου και φωσφορικών ενώσεων στην κοπριά·
            
         
               δ)
            
            
               τη σύνοψη των αποτελεσμάτων των ελέγχων που σχετίζονται με τους συντελεστές εκκρίσεων για την κοπριά από χοίρους και πουλερικά σε εθνικό επίπεδο·
            
         
               ε)
            
            
               τους χάρτες που απεικονίζουν το ποσοστό εκμεταλλεύσεων, το ποσοστό ζωικού κεφαλαίου και το ποσοστό γεωργικών εκτάσεων που καλύπτονται από επιμέρους παρέκκλιση για κάθε διοικητική κοινότητα, όπως αναφέρεται στο άρθρο 8 παράγραφος 1·
            
         
               στ)
            
            
               τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων, καθώς και για τις επιπτώσεις της παρέκκλισης στην ποιότητα των υδάτων·
            
         
               ζ)
            
            
               τις πληροφορίες σχετικά με τη συγκέντρωση νιτρικών ενώσεων και φωσφόρου στο νερό που εξέρχεται από το ριζικό σύστημα και καταλήγει στο σύστημα των υπόγειων και επιφανειακών υδάτων, όπως αναφέρεται στο άρθρο 8 παράγραφος 5, καθώς και τα αποτελέσματα από την ενισχυμένη παρακολούθηση των υδάτων σε γεωργικές λεκάνες απορροής σε αμμώδη εδάφη, όπως αναφέρεται στο άρθρο 8 παράγραφος 6·
            
         
               η)
            
            
               τα αποτελέσματα των ερευνών για την τοπική χρήση της γης, την αμειψισπορά και τις γεωργικές πρακτικές, και τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις εκμεταλλεύσεις που επωφελούνται από επιμέρους παρέκκλιση, όπως αναφέρεται στο άρθρο 8 παράγραφος 4·
            
         
               θ)
            
            
               την αξιολόγηση της τήρησης των όρων της παρέκκλισης, βάσει των ελέγχων σε επίπεδο εκμετάλλευσης, και πληροφορίες σχετικά με τις μη συμμορφούμενες εκμεταλλεύσεις, βάσει των αποτελεσμάτων των διοικητικών ελέγχων και των καλλιεργητικών ελέγχων, κατά τα αναφερόμενα στο άρθρο 9.
            
         2.   Τα χωρικά δεδομένα που περιέχονται στην έκθεση, κατά περίπτωση, πρέπει να ικανοποιούν τις διατάξεις της οδηγίας 2007/2/ΕΚ. Κατά τη συλλογή των αναγκαίων στοιχείων, οι Κάτω Χώρες χρησιμοποιούν, κατά περίπτωση, τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου που θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013.
   Άρθρο 11
   Ισχύς
   Η παρούσα απόφαση λήγει στις 31 Δεκεμβρίου 2017.
   Άρθρο 12
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 16 Μαΐου 2014.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  ΕΕ L 324 της 10.12.2005, σ. 89.
   
      (3)  ΕΕ L 35 της 6.2.2010, σ. 18.
   
      (4)  ΕΕ L 327 της 22.12.2000, σ. 1.
   
      (5)  ΕΕ L 108 της 25.4.2007, σ. 1.
   
      (6)  ΕΕ L 347 της 20.12.2013, σ. 549.